Nordjyllands Politi er søndag aften talstærkt tilstede ved Østre Havn i Aalborg. Et større område er spærret af, og der er både hundeførere samt indsatsleder på stedet. En ambulance har også tidligere været på stedet, og beboere fra nogle af bygningerne kan ikke parkere i området ved deres bolig. Det er endnu ikke lykkedes TV2 Nord at komme i kontakt med vagtchefen hos Nordjyllands Politi, men vagtchefen har over for Ekstra Bladet bekræftet, at der er tale om et knivstikkeri. - Ja, det er korrekt. Det er i en lejlighed nede på Østre Havnepark. Der har vi en mand, der er blevet stukket i låret med en kniv, siger vagtchefen ved Nordjyllands Politi, til Ekstra Bladet. Der er tale om en 22-årig mand, oplyser vagtchefen endvidere, og han var ved bevidsthed, da han blev hentet af ambulancen og er uden for livsfare. Knivstikkeriet er det tredje i Aalborg denne søndag. De to første fandt sted under et slagsmål klokken 05.25, hvor en person efterfølgende endte i kritisk tilstand. Efterforskere er ved at undersøge, om der er en sammenhæng mellem episoderne.

Referat:
Søndag aften har Nordjyllands Politi afspærret et større område omkring Østre Havn.